DR's søndagssatsning "Historien om Danmark" blev den helt store vinder, da tv-branchens bedste værter, programmer og initiativer blev kåret lørdag aften ved Tvprisen 2018.

Dokumentarserien om Danmark fra stenalderen til moderne tid vandt prisen for årets nyskabelse og Seerprisen. Alle programmer, der var indstillet i én af de i alt 24 kategorier, var automatisk med i konkurrencen om Seerprisen.

I løbet af året har "Historien om Danmark" ellers været under heftig kritik. Blandt andet har historikere langet ud efter serien for at være for ensidig i sin beskrivelse af tiden efter krigen, mens nogle anmeldere nøjedes med at give den én enkel stjerne. Ikke desto mindre fulgte over en million danskere med, da serien blev sendt over ti afsnit.

Skuespiller Lars Mikkelsen, der førte seerne igennem danmarkshistorien som vært, var nomineret som årets bedste tv-vært, men den titel gik til Lasse Sjørslev fra TV2 News.

"Historien om Danmark" var ikke det eneste omstridte program, der kunne gå hjem med en pris. Komikeren Jonathan Spangs tv-show, “Tæt på sandheden”, der kom i vælten, da reportere på programmet blev beskyldt for at stille irrelevante og underlige spørgsmål på et pressemøde med Anne Me Allerslev, vandt prisen for Årets satire/comedyprogram.

Herudover vandt DR1's dramaserie "Herrens Veje" prisen for årets bedste tv-serie.

I alt blev der udråbt 24 vindere ved årets prisfest, som var arrangeret af Producentforeningen. Alle vinderne kan ses neden for.

Her er årets 24 vindere